

**ΕΡΤ2 - Ενημερωτικό σημείωμα προγράμματος**

**Σας ενημερώνουμε ότι το πρόγραμμα της ΕΡΤ2 συμπληρώνεται ως εξής:**

**ΣΑΒΒΑΤΟ 5/10/2024**

**---------------------------**

**11:00 Η ΚΥΡΙΑ ΝΤΟΡΕΜΙ - Επεισόδιο 5ο**

**12:00 ΑΝΑΖΗΤΩΝΤΑΣ ΤΗ ΒΕΡΕΝΙΚΗ - ΕΡΤ ΑΡΧΕΙΟ (Ε) Κ8 W**

**Σειρά ντοκιμαντέρ 13 επεισοδίων, παραγωγής 1998**

**Από το βιβλίο του Γιώργου Γραμματικάκη «Η κόμη της Βερενίκης»**

**Eπεισόδιο 3ο:** **«Οι αρχαιολόγοι του σύμπαντος»**

Το ταξίδι για τη Βερενίκη συνεχίζεται και μας φέρνει, αυτή τη φορά στο Ευρωπαϊκό Κέντρο Πυρηνικών Ερευνών (CERN) στη Γενεύη. Εκεί, σε βάθος 100 μέτρων κάτω από τη γη, γίνεται ένα από τα μεγαλύτερα πειράματα στον κόσμο: επιταχύνονται σωματίδια με ταχύτητα που αγγίζει την ταχύτητα του φωτός και συγκρούονται, σε μία προσπάθεια αναπαράστασης της «Μεγάλης έκρηξης».

Ο Γιώργος Γραμματικάκης, επικαλείται τη βοήθεια μερικών φυσικών, του **George Efstathiou** από την Οξφόρδη, του **Ίωνα Σιώτη** από τον Δημόκριτο, του **Σπύρου Τζαμαρία** και του **Τομ Υψηλάντη** από το CERN, για να αναζητήσει μαζί τους αυτό που ψάχνει η σύγχρονη Φυσική στα έγκατα της γης.

Στον απέραντο δακτύλιο των 29 χιλιομέτρων, με τους πιο σύγχρονους επιταχυντές, στα σπλάχνα των τεράστιων κυλίνδρων, όπως αυτός, στο πείραμα Delphi, όπου συντελούνται οι εκρήξεις, η αναζήτηση συνεχίζεται. Και όπως λέει χαρακτηριστικά ο Σπύρος Τζαμαρίας σαν τους αρχαιολόγους που προσπαθούν από μικρές ψηφίδες να αναστήσουν έναν αρχαίο κόσμο, έναν χαμένο πολιτισμό, έτσι και οι επιστήμονες του CERN, σαν «Αρχαιολόγοι του σύμπαντος», με τις ψηφίδες των εκρήξεων και τις απειροελάχιστες μετρήσεις τους προσπαθούν να αναπαραστήσουν τη στιγμή κατά την οποία ο δημιουργήθηκε ο κόσμος.

**Σκηνοθεσία - σενάριο:** Φώτος Λαμπρινός

**Συνεργασία στο σενάριο-κείμενα-αφήγηση:** Γιώργος Γραμματικάκης

**Συνεργασία στη σκηνοθεσία-διεύθυνση παραγωγής:** Άρης Φατούρος

**Παραγωγός:** Γιάννης Κουτσομύτης – PRO.FI.T.

**Eπεισόδιο 4ο:** **«Ένα αστέρι γεννιέται»**

Από τη «Μεγάλη Έκρηξη», πριν από 15 δισεκατομμύρια χρόνια, μέχρι τον σχηματισμό γαλαξιών και τη γέννηση των άστρων.

Η αναζήτηση της Βερενίκης οδηγεί τον **Γιώργο Γραμματικάκη** στον χιονισμένο Ψηλορείτη. Εκεί, μαζί με τον καθηγητή Αστροφυσικής στο Πανεπιστήμιο Κρήτης, **Γιάννη Παπαμαστοράκη,** στρέφουν το υπερσύγχρονο τηλεσκόπιο του Αστεροσκοπείου Σκίνακα προς τον αστερισμό «Κόμη της Βερενίκης» και τον «Μαύρο Οφθαλμό».

Η συζήτηση συνεχίζεται εκεί ψηλά, έξω από τη σπηλιά του Δία, στο Ιδαίο Άντρο, όπου ο καθηγητής Φιλοσοφίας, Βασίλης Κάλφας, μας ξεναγεί στις αρχαίες κοσμογονίες και στις θαυμαστές συλλήψεις του αρχαίου νου για τη δημιουργία.

Τέλος, στο ομώνυμο ορεινό χωριό, τη Βερενίκη της Ηπείρου, θα παρακολουθήσουμε την ακούραστη αστροφυσικό **Βασιλική Τσικούδη,** του Πανεπιστημίου Ιωαννίνων, να μυεί τους μαθητές του μικρού δημοτικού σχολείου στα αινίγματα του σύμπαντος.

**Σκηνοθεσία - σενάριο:** Φώτος Λαμπρινός
**Συνεργασία στο σενάριο-κείμενα-αφήγηση:** Γιώργος Γραμματικάκης
**Συνεργασία στη σκηνοθεσία-διεύθυνση παραγωγής:** Άρης Φατούρος
**Παραγωγός:** Γιάννης Κουτσομύτης – PRO.FI.T.

**13:00 ΠΡΩΤΕΣ ΥΛΕΣ (Ε)**

**14:00 ΚΑΛΩΣ ΤΑ ΠΑΙΔΙΑ - Επεισόδιο 7ο**

**15:00 ΠΑΙΔΙΚΗ ΤΑΙΝΙΑ: «ΚΟΥΜΠΑ, ΜΙΑ ΖΕΒΡΑ ΚΑΙ ΜΙΣΗ»**

**16:30 ΓΥΡΗ ΓΥΡΗ ΟΛΟΙ (LEO'S POLLINATORS) (Ε) Κ8 WEBTV GR ERTflix**

**Παιδική σειρά, παραγωγής Καναδά 2021**

Η Χλόη και ο Χιούστον είναι παθιασμένοι με τη φύση.

Αν θέλουν τη βοηθήσουν, πρέπει να προστατέψουν αυτούς που διαμοιράζουν την ίδια τη ζωή: τους επικονιαστές.

Σκαθάρια, πεταλούδες, μέλισσες και αναρίθμητα άλλα μικρότερα ή μεγαλύτερα πλάσματα μεταφέρουν γύρη από το ένα φυτό στο άλλο και τα αναπαράγουν.

Τα δύο παιδιά μαθαίνουν στο πεδίο από τους ειδικούς και βλέπουν με τα ίδια τους τα μάτια τη διαδικασία της επικονίασης.

Αν θέλετε να γίνετε μέλος της Ομάδας Γύρης βάλτε μπότες, πάρτε τις απόχες σας και… Γύρη Γύρη Όλοι!

**Eπεισόδιο 5ο: «Μυρμήγκια» (Cornfield Ants)**

Μπορεί να μην θέλετε μυρμήγκια στο πικνίκ σας, αλλά σίγουρα τα θέλετε στον κήπο σας, μιας και δεν είναι παράσιτα αλλά επικονιαστές πρώτης γραμμής!

Η Ομάδα Γύρης και ο ερευνητής Άαρον Φεργουέδερ από το Πανεπιστήμιο του Γκελφ, συλλέγουν δείγματα και μελετούν τις αποικίες μυρμηγκιών για να λύσουν αυτό το… «επικονιαστικό» μυστήριο.

**Eπεισόδιο 6ο: «Νυχτοπεταλούδες» (The Hummingbird Moth)**

Ο σκόρος κολιμπρί μοιάζει πολύ με το γνωστό πουλί, βουίζει σαν κι αυτό και ρουφά με τον ίδιο τρόπο το μέλι, αλλά δεν είναι πτηνό. Είναι είδος νυχτοπεταλούδας.

Ο Χιούστον θα βοηθήσει τον ειδικό Μαρκ Ρι στο Περιφερειακό Πάρκο Μέρφις Πόιντ κοντά στο Περθ, στο Οντάριο, να εμβαθύνει την έρευνά του στις νυχτοπεταλούδες και ο Λίο στέλνει το μήνυμα να σεβόμαστε και να προστατεύουμε τις κάμπιες γιατί η μεταμόρφωσή τους δεν αργεί!

**17:00 ΠΟΙΟΣ ΗΤΟΝ Ο ΦΟΝΕΥΣ ΤΟΥ ΑΔΕΛΦΟΥ ΜΟΥ (Ε) Κ8 W *Υπότιτλοι για K/κωφούς και βαρήκοους θεατές***

**Μίνι σειρά μυθοπλασίας, παραγωγής 2021**

Το συγκλονιστικό αυτοβιογραφικό διήγημα του **Γεωργίου Βιζυηνού, «Ποίος ήτον ο φονεύς του αδελφού μου»,** μεταφέρει στη μικρή οθόνη ο **Μανούσος Μανουσάκης** μέσα από τη **μίνι σειρά μυθοπλασίας**, με εξαιρετικούς συντελεστές και ηθοποιούς**.**

Τα **γυρίσματα** της σειράς «Ποίος ήτον ο φονεύς του αδελφού μου» πραγματοποιήθηκαν σε τοποθεσίες που μεταφέρουν την ατμόσφαιρα εποχής του διηγήματος, όπως το Αρχοντικό των Μπενιζέλων και το Μουσείο Λαϊκής Τέχνης και Παράδοσης «Αγγελική Χατζημιχάλη» στην **Πλάκα**, καθώς και, εκτός Αθήνας, στην **Ξάνθη** και στον **Παλαιό Παντελεήμονα.**

**Η ιστορία…**

Η βαθιά αγάπη της μητέρας για τον ξενιτεμένο της γιο, **Γιωργή**, και η οδύνη και η απελπισία της για την ανεξήγητη δολοφονία του άλλου της γιου, του **Χρηστάκη,** αποτυπώνονται ανάγλυφα στο διήγημα του Γεωργίου Βιζυηνού.

Η επιστροφή του ξενιτεμένου γλυκαίνει κάπως τον πόνο της, αλλά δεν γιατρεύει τον καημό της. Εξορκίζει, λοιπόν, τον Γιωργή και τον άλλο γιο της, τον **Μιχαήλο**, να ψάξουν να βρουν τον φονιά του αδελφού τους και να μην τον αφήσουν ανεκδίκητο.

Φυσικά, αγνοεί ποιος είναι ο φονιάς του γιου της και τον αναζητεί εναγωνίως, τη στιγμή που ο προστατευόμενός της Τούρκος, ο **Κιαμήλης**, τον οποίο είχε γιατροπορέψει σαν δικό της παιδί, ύστερα από μια δραματική περιπέτεια, επίσης δεν γνωρίζει ότι είναι αυτός που -άθελά του- έχει σκοτώσει τον γιο της ευεργέτιδάς του. Μια συγκλονιστική αποκάλυψη, η οποία όταν έρχεται στο φως, έχει τραγικές συνέπειες. Ο **Κιαμήλης** χάνει τα λογικά του και παρακαλεί τον Γιωργή να μην το πει στη μητέρα του. Για να εξιλεωθεί, τρελός πια, αφοσιώνεται στη δούλεψη της μάνας, η οποία δεν μαθαίνει ποτέ τίποτα.

Το διήγημα, με αριστοτεχνικό τρόπο, κινείται παράλληλα στο παρόν και στο παρελθόν και περιγράφει με ενάργεια την κοινωνία της εποχής, αναλύοντας με διορατικότητα τους ανθρώπινους χαρακτήρες, με κορυφαίο τραγικό πρόσωπο τη **μάνα,** που μοιάζει με ηρωίδα αρχαίας τραγωδίας.

Τη σεναριακή διασκευή του διηγήματος υπογράφουν ο **Σταύρος Αβδούλος** και η **Ειρήνη Ριτσώνη.**

Τον ρόλο της κεντρικής ηρωίδας, της τραγικής μάνας, ερμηνεύει η **Τατιάνα Παπαμόσχου**. Ο **Νικόλας Παπαγιάννης** υποδύεται τον **Κιαμήλ,** ο **Ευθύμης Γεωργόπουλος** τον έναν γιο, **Μιχαήλο**, και ο **Σόλων Τσούνης** τον ξενιτεμένο γιο, **Γιωργή**. Η **Ντίνα Μιχαηλίδου** αναλαμβάνει τον ρόλο της **Βαλινδέ**, μητέρας του Κιαμήλ, ο **Μιχάλης Αρτεμισιάδης** του ταχυδρόμου **Χαραλάμπη** και ο **Γιάννης Αρτεμισιάδης** τον ρόλο του Χρηστάκη, του δολοφονημένου γιου**.**

Ακόμη, στη σειρά εμφανίζονται οι **Μανταλένα Παπαδάτου** (Ντεμέτ, αδερφή του Κιαμήλ), **Έλενα Πιερίδου** (Ναζιλέ, αρραβωνιαστικιά του Κιαμήλ), **Δημήτρης Γεωργιάδης** (Αχμέτ Εφέντης, ανακριτής, αδερφός του Κιαμήλ), **Κώστας Φλωκατούλας** (δάσκαλος Δερβίσηδων/Σεΐχης), **Γιώργος Καφετζόπουλος** (Ομάρ, αδερφός της Ναζιλέ) κ.ά.

**Σκηνοθεσία**: Μανούσος Μανουσάκης

**Διασκευή διηγήματος-σενάριο:** Σταύρος Αβδούλος, Ειρήνη Ριτσώνη

**Διεύθυνση φωτογραφίας:** Άγγελος Παπαδόπουλος

**Σκηνογραφία:** Σπύρος Λάσκαρης

**Ενδυματολόγος:** Μαρία Μαγγίρα

**Casting director:** Χρύσα Ψωμαδέλλη

**Υπεύθυνη παραγωγής:** Μαρία Μανουσάκη

**Διεύθυνση παραγωγής:** Τάκης Κατσέλης

**Σύνθεση - Μουσική Επένδυση & Μουσική Τίτλων:** Χρήστος Παπαδόπουλος

**Ερμηνεύτρια :** Ελένη Βιτάλη

**Στίχοι:** Βασίλης Γιαννόπουλος

Το τραγούδι των τίτλων κυκλοφορεί από τη MINOS EMI .

**Παραγωγή:** ΤΗΛΕΚΙΝΗΣΗ Α.Ε.

**Παίζουν:** **Τατιάνα Παπαμόσχου** (μητέρα), **Νικόλας Παπαγιάννης** (Κιαμήλ), **Ευθύμης Γεωργόπουλος** (Μιχαήλος), **Σόλων Τσούνης** (Γιωργής), **Ντίνα Μιχαηλίδου** (Βαλινδέ),**Μιχάλης Αρτεμισιάδης** (Χαραλάμπης), **Μανταλένα Παπαδάτου** (Ντεμέτ), **Έλενα Πιερίδου** (Ναζιλέ), **Δημήτρης Γεωργιάδης** (Αχμέτ Εφέντης), **Γιάννης Αρτεμισιάδης** (Χρηστάκης), **Κώστας Φλωκατούλας** (δάσκαλος Δερβίσηδων/Σεΐχης), **Γιώργος Καφετζόπουλος** (Ομάρ), **Δημοσθένης Ελευθεριάδης** (Σουλτάνης, πατέρας της Ναζιλέ), **Γιώργος Ζέρβας** (Λούι, υπηρέτης), **Δήμητρης Κατσιμάνης** (Σαράφης), **Θοδωρής Ρωμανίδης** (Καϊμακάμης) κ.ά.

**Επεισόδιο 1ο.** Μεγάλη είναι η χαρά της μάνας του Γιωργή, όταν πηγαίνει να τον συναντήσει στην Πόλη. Η επιστροφή του ξενιτεμένου γλύκανε κάπως τον καημό της για τον ανεξιχνίαστο φόνο του άλλου της γιου, του Χρηστάκη, αλλά δεν ήταν δυνατό να εξαλείψει τη διάθεσή της για εκδίκηση. Ήταν παραμονή των Φώτων όταν ο Χαραλάμπης, ένας παιδικός φίλος του Χρηστάκη, έρχεται στο σπίτι τους, σε ένα χωριό της Ανατολικής Θράκης και του προτείνει να αναλάβει ταχυδρόμος. Μια δουλειά, που έκανε εκείνος, αλλά σκοπεύει να την αφήσει. Η μάνα είναι αρνητική, γιατί δεν της αρέσει ο Χαραλάμπης.

Ο Χρηστάκης, όμως, επιμένει να δεχτεί τη δουλειά, καθώς γοητεύεται από τα ταξίδια και τις περιπέτειες. Λες και ήταν παιχνίδι της μοίρας, την πρώτη κιόλας ημέρα που αναλαμβάνει, κι ενώ πηγαίνει στον σιδηροδρομικό σταθμό να παραλάβει την αλληλογραφία -μια ημέρα με μεγάλη κίνηση, γιατί ερχόταν ο Πατριάρχης- βρίσκεται δολοφονημένος. Η μάνα του κάνει τα πάντα για να αποδοθεί δικαιοσύνη, αλλά όλες οι προσπάθειές της να βρεθεί και να τιμωρηθεί ο φονιάς είναι άκαρπες.

Στο ξενοδοχείο, όπου γίνεται η συνάντηση με τον Γιωργή, έρχεται μια Τουρκάλα με τον γιο της, τον Κιαμήλ. Η μάνα, βλέποντας τον Κιαμήλ, πέφτει στην αγκαλιά του, του συμπεριφέρεται σαν να είναι αγαπημένος της γιος. Το άλλο παιδί της Τουρκάλας είναι ανακριτής, από τους καλύτερους. Προσφέρεται, λοιπόν, να βοηθήσει. Η Τουρκάλα επιμένει να φιλοξενήσει τη μητέρα και τα δύο παιδιά της στο μεγάλο σπίτι της για όσον καιρό κρατάνε οι αναζητήσεις για την ανακάλυψη του φονιά. Ο Γιωργής είναι επιφυλακτικός στην αρχή, αλλά όταν ο Μιχαήλος, ο αδελφός του, λέει την ιστορία του Κιαμήλ, συμφωνεί με όλα αυτά. Τον Κιαμήλ τον είχε γιατροπορέψει η μητέρα για μερικούς μήνες, ύστερα από μια δραματική περιπέτεια.

Κανείς δεν μπορεί να φανταστεί τη σχέση του Κιαμήλ με τον φόνο του Χρηστάκη.

**Επεισόδιο 2ο.** Ο ανακριτής πηγαίνει στην περιοχή όπου ζει η οικογένεια του Γιωργή και αρχίζει την έρευνα. Τον συνοδεύει ο Μιχαήλος, γιατί ο Γιωργής έχει κάποιες υποχρεώσεις στην Πόλη. Ίσως να έπαιξε ρόλο και η γνωριμία του με την Ντεμέτ, την αδελφή του Κιαμήλ. Είναι φανερή η συμπάθεια ανάμεσά τους. Η συμπεριφορά του Κιαμήλ είναι λίγο περίεργη και παραξενεύει τη μητέρα. Όταν της αποκαλυφθεί η περιπέτειά του μέχρι να τον βρει εκείνη μισοπεθαμένο, θα αισθανθεί ακόμα μεγαλύτερη ανάγκη να τον βοηθήσει.

Ο Κιαμήλ είχε γνωρίσει κάποιον συνομήλικό του από τα μέρη τους και έγιναν αδελφοποιτοί. Ερωτεύτηκε την αδελφή του, τη Ναζιλέ, και ετοιμάζονταν για τον γάμο. Όλα τα ανέτρεψε μια τραγική στιγμή. Όταν επέστρεφαν ο Κιαμήλης και ο αδελφοποιτός στο χωριό του δεύτερου, τους επιτέθηκαν και τους λήστεψαν. Σκότωσαν τον αδελφοποιτό του και άφησαν τον Κιαμήλη σε κακή κατάσταση. Ο πατέρας της αγαπημένης του τον έδιωξε, γιατί τον θεώρησε υπαίτιο για τον θάνατο του γιου του. Θα πέθαινε αν δεν τον αναλάμβανε η μητέρα.

Η μοίρα παίζει περίεργα παιχνίδια. Η Ναζιλέ εμφανίζεται πάλι στη ζωή του Κιαμήλ και όλα παίρνουν αναπάντεχη τροπή.

**19:00 ΜΟΥΣΙΚΟ ΠΡΟΓΡΑΜΜΑ**

**21:00 ΞΕΝΗ ΤΑΙΝΙΑ: «ΤΑ ΚΑΛΥΤΕΡΑ ΜΑΣ ΧΡΟΝΙΑ»**

**23:00 ΞΕΝΗ ΣΕΙΡΑ: «ΓΙΑ ΟΛΑ ΟΣΑ ΕΧΕΙΣ ΚΑΝΕΙ»**

**01:00 ΕΛΛΗΝΙΚΗ ΣΕΙΡΑ: «Η ΕΞΑΦΑΝΙΣΗ ΤΟΥ ΤΖΩΝ ΑΥΛΑΚΙΩΤΗ» (Ε) Κ12 W**

**Κατασκοπική-αστυνομική σειρά μυστηρίου 18 επεισοδίων, διασκευή του μυθιστορήματος του Γιάννη Μαρή, παραγωγής 1985**

**Σκηνοθεσία:** Ερρίκος Ανδρέου

**Συγγραφέας:** Γιάννης Μαρής

**Σενάριο:** Γιάννης Κανδήλας

**Μουσική:** Γιώργος Χατζηνάσιος

**Φωτογραφία:** Αλέκος Μάνεσης

**Σκηνικά:** Μανώλης Μαριδάκις

**Διεύθυνση παραγωγής:** Άννα Πρετεντέρη

**Παίζουν:** Χρήστος Πάρλας, Νόρα Βαλσάμη, Κώστας Αρζόγλου, Μιχάλης Μανιάτης, Αφροδίτη Γρηγοριάδου, Χρήστος Κάλοου, Γιώργος Λουκάκης, Σοφία Σεϊρλή, Τρύφων Παπουτσής, Χρήστος Φράγκος, Τάκης Βουλαλάς, Γιάννης Κανδήλας, Νίνα Παπαζαφειροπούλου, Έλενα Στρατή, Πάρις Κατσίβελος, Τάκης Ασημακόπουλος, Θάνος Κανέλλης, Γιάννης Κουρκουμέλης, Κώστας Πανουργιάς, Ναπολέων Καλλής, Πάνος Λαμπρινός, Άκης Μαράς, Σπύρος Μπιμπίλας, Πένυ Ξενάκη, Δημήτρης Πετράτος, Στέλιος Λιονάκης, Ελένη Φωτεινάκη

Στην Αθήνα του 1939 εξαφανίζεται μυστηριωδώς ένα σημαντικό πρόσωπο της αθηναϊκής κοινωνίας, ο γοητευτικός κοσμοπολίτης Τζων Αυλακιώτης.

Η γυναίκα του Βαλεντίνη, ζητεί τη βοήθεια του Ανέστη, ενός «αιώνια ερωτευμένου» μαζί της ασήμαντου δημοσιογράφου.

Εκείνος, αναζητώντας τα ίχνη του, μπλέκεται σε επικίνδυνες καταστάσεις και συγκρούεται με τις μυστικές υπηρεσίες του Άξονα, της Μεγάλης Βρετανίας και του Μεταξικού καθεστώτος. Ανακαλύπτει πως ο Αυλακιώτης ήταν στην πραγματικότητα διπλός πράκτορας που σκηνοθέτησε της εξαφάνισή του για να γλιτώσει από τις επικίνδυνες καταστάσεις του παιχνιδιού στο οποίο ήταν μπλεγμένος.

Ο Αυλακιώτης εμφανίζεται και πάλι αποφασισμένος να κάνει αποκαλύψεις για τη δράση των μυστικών υπηρεσιών, αλλά δολοφονείται λίγο πριν μιλήσει.

**Eπεισόδιο** **5ο.** Οι αναμνήσεις της Βαλεντίνης και του Ανέστη ξαναζωντανεύουν.

Ο Ανέστης με τον Παυλόπουλο επισκέπτονται το νεκροτομείο, για να διαπιστώσουν αν το πτώμα είναι του Παπουτσή. Ο Ανέστης βλέπει στο χέρι του υπαλλήλου του νεκροτομείου το χαρακτηριστικό δακτυλίδι που είχε δει να φοράει στο πορτρέτο του ο Αυλακιώτης.

Την ίδια στιγμή, φτάνει στην εφημερίδα έγγραφο που αναφέρεται στη σύλληψη του Παπουτσή από την Ασφάλεια.

Η Βαλεντίνη παρακαλεί τον Ανέστη να τη βοηθήσει να μάθει τι συμβαίνει με τον άνδρα της και του προτείνει να βρει τον Ιορδάνη Ράμογλου, έναν παλιό φίλο του Αυλακιώτη.

Στον οίκο ανοχής της Μάγδας, ερωμένης του Αυλακιώτη, φτάνει μήνυμα από τις γερμανικές υπηρεσίες.

Την ίδια στιγμή, μαθαίνουμε πως η ίδια κρύβει σε κάποιο από τα δωμάτιά της τον Τζων Αυλακιώτη.

**-------------------------------**

**ΝΥΧΤΕΡΙΝΕΣ ΕΠΑΝΑΛΗΨΕΙΣ**

**--------------------------------------**

**01:50 ΠΟΙΟΣ ΗΤΟΝ Ο ΦΟΝΕΥΣ ΤΟΥ ΑΔΕΛΦΟΥ ΜΟΥ (Ε) ημέρας**

**03:50 Η ΚΥΡΙΑ ΝΤΟΡΕΜΙ (Ε) ημέρας**

**04:40 ΑΝΑΖΗΤΩΝΤΑΣ ΤΗ ΒΕΡΕΝΙΚΗ (Ε) ημέρας – Επεισόδιο 4ο**

**05:10 ΠΡΩΤΕΣ ΥΛΕΣ (Ε) ημέρας**

**ΚΥΡΙΑΚΗ 6/10/2024**

**---------------------------**

**08:00 ΑΡΧΙΕΡΑΤΙΚΗ ΘΕΙΑ ΛΕΙΤΟΥΡΓΙΑ**

**10:30 ΜΟΥΣΙΚΟ ΠΡΟΓΡΑΜΜΑ**

**12:00 ΑΝΑΖΗΤΩΝΤΑΣ ΤΗ ΒΕΡΕΝΙΚΗ - ΕΡΤ ΑΡΧΕΙΟ (Ε) Κ8 W**

**Σειρά ντοκιμαντέρ 13 επεισοδίων, παραγωγής 1998**

**Από το βιβλίο του Γιώργου Γραμματικάκη «Η κόμη της Βερενίκης»**

**Eπεισόδιο 5ο:** **«Παράθυρα στο σύμπαν»**

Μαύρες τρύπες, ερυθροί γίγαντες, λευκοί νάνοι, αστέρες νετρονίων είναι οι πρωταγωνιστές του θαυμαστού μας τσίρκου.

Και το τηλεσκόπιο, που από την εποχή του Γαλιλαίου διευρύνει διαρκώς το βλέμμα του ανθρώπου, ξεπερνά σήμερα το ορατό και αποκαλύπτει το απροσδόκητα μεγαλύτερο Αθέατο σύμπαν.

Συνομιλητές του **Γιώργου Γραμματικάκη** είναι οι: **Διονύσης Σιμόπουλος** (διευθυντής του Ευγενιδείου Πλανηταρίου), **Χρύσα Κουβελιώτου** (αστροφυσικός της NASA), **Γιώργος Ευσταθίου** (καθηγητής Πανεπιστημίου Οξφόρδης), **Νίκος Ματσόπουλος** (αστρονόμος Αστεροσκοπείου Πεντέλης) και **Γιάννης Παπαμαστοράκης** (καθηγητής Πανεπιστημίου Κρήτης).

**Σκηνοθεσία - σενάριο:** Φώτος Λαμπρινός
**Συνεργασία στο σενάριο-κείμενα-αφήγηση:** Γιώργος Γραμματικάκης
**Συνεργασία στη σκηνοθεσία-διεύθυνση παραγωγής:** Άρης Φατούρος
**Παραγωγός:** Γιάννης Κουτσομύτης – PRO.FI.T.

**Eπεισόδιο 6ο:** **«Ναυαρίνο - Ο Νέστωρ και το νετρίνο»**

Πώς θα σας φαινόταν ένας πύργος του Άιφελ ποντισμένος στα 3.500 μέτρα στον βυθό της θάλασσας;

Αυτό περίπου συμβαίνει στα ανοιχτά του Ναυαρίνου, όπου μια νέα διεθνής συμμαχία διαμορφώθηκε, επιστημονική αυτή τη φορά, με τη συμμετοχή Άγγλων, Γάλλων, Ρώσων αλλά και Ιταλών, Γερμανών και άλλων επιστημόνων.

Πρόκειται για μια ελληνική πρωτοβουλία παγκόσμιας εμβέλειας, με επικεφαλής τον καθηγητή Φυσικής του Πανεπιστημίου Αθηνών, **Λεωνίδα Ρεσβάνη.**

Σκοπός του πειράματος που φέρει το όνομα του αρχαίου βασιλιά της Πύλου είναι η ανίχνευση των ασύλληπτων νετρίνων σωματιδίων με σχεδόν μηδενική μάζα, που ταξιδεύοντας στο σύμπαν με την ταχύτητα του φωτός, ακόμα και από την εποχή της «Μεγάλης Έκρηξης», διαπερνούν τη Γη και «αναβλύζουν» από τον βυθό της θάλασσας. Εγκαινιάζεται έτσι μια νέα Αστρονομία, η «Αστρονομία νετρίνων», που φιλοδοξεί να λύσει το αίνιγμα της «σκοτεινής (αθέατης) ύλης» του σύμπαντος και να προωθήσει την έρευνα της σύγχρονης Φυσικής για τη δημιουργία του κόσμου.

Στον **Γιώργο Γραμματικάκη** μιλούν ο καθηγητής **Λεωνίδας Ρεσβάνης,** ο διευθυντής του Δημόκριτου και σημερινός πρόεδρος του Εθνικού Ιδρύματος Ερευνών, **Ίων Σιώτης,** πολλοί ξένοι επιστήμονες αλλά και ο κινηματογραφιστής **Στράτος Στασινός,** που παρακολουθεί την εξέλιξη του μεγάλου επιτεύγματος και μας χαρίζει τις εντυπωσιακές του εικόνες.

**Σκηνοθεσία - σενάριο:** Φώτος Λαμπρινός
**Συνεργασία στο σενάριο-κείμενα-αφήγηση:** Γιώργος Γραμματικάκης
**Συνεργασία στη σκηνοθεσία-διεύθυνση παραγωγής:** Άρης Φατούρος
**Παραγωγός:** Γιάννης Κουτσομύτης – PRO.FI.T.

**13:00 ΠΡΩΤΕΣ ΥΛΕΣ (Ε)**

**14:00 ΚΑΛΩΣ ΤΑ ΠΑΙΔΙΑ - Επεισόδιο 8ο**

**15:00 ΠΑΙΔΙΚΗ ΤΑΙΝΙΑ: «Ο ΓΑΤΟΣ, Ο ΦΕΥΓΑΤΟΣ»**

**16:30 ΓΥΡΗ ΓΥΡΗ ΟΛΟΙ (LEO'S POLLINATORS) (Ε) Κ8 WEBTV GR ERTflix**

**Παιδική σειρά, παραγωγής Καναδά 2021**

Η Χλόη και ο Χιούστον είναι παθιασμένοι με τη φύση.

Αν θέλουν τη βοηθήσουν, πρέπει να προστατέψουν αυτούς που διαμοιράζουν την ίδια τη ζωή: τους επικονιαστές.

Σκαθάρια, πεταλούδες, μέλισσες και αναρίθμητα άλλα μικρότερα ή μεγαλύτερα πλάσματα μεταφέρουν γύρη από το ένα φυτό στο άλλο και τα αναπαράγουν.

Τα δύο παιδιά μαθαίνουν στο πεδίο από τους ειδικούς και βλέπουν με τα ίδια τους τα μάτια τη διαδικασία της επικονίασης.

Αν θέλετε να γίνετε μέλος της Ομάδας Γύρης βάλτε μπότες, πάρτε τις απόχες σας και… Γύρη Γύρη Όλοι!

**Eπεισόδιο 3ο: «Σταχτοπεταλούδες»** **(Mottled Duskywing)**

Οι σταχτοπεταλούδες είναι το μοναδικό είδος πεταλούδας που απειλείται με εξαφάνιση. Αυτό είναι επικίνδυνο για όλο το οικοσύστημα μιας και οι σταχτοπεταλούδες επικονιάζουν φυτά με τα οποία τρέφονται άλλα πλάσματα όπως πουλιά.

Η επιστημονική ομάδα της Τζέσικα Λίντον μαρκάρει, επιτηρεί και μελετά τον πληθυσμό των σταχτοπεταλούδων στην περιοχή της Μάρμορα, μεταξύ Οτάβας και Τορόντο στο Οντάριο. Σκοπός να αποτρέψουν την εξαφάνισή τους!

**Eπεισόδιο 4ο: «Πυγολαμπίδες» (Fireflies)**

Το φως στις πυγολαμπίδες! Όταν πέσει η νύχτα, ο Χιούστον και η Χλόη θα επισκεφτούν τον Εθνικό Δρυμό Ρουζ με τον ερευνητή Άαρον Φεργουέδερ από το Πανεπιστήμιο του Γκελφ, για να μελετήσουν το «αυτόφωτο» αυτό είδος σκαθαριών που επικονιάζει φυτά κυρίως στις όχθες των ποταμών, που με τη σειρά τους καλούν άλλα έντομα, που με τη σειρά τους γίνονται τροφή των ψαριών, που με τη σειρά τους… Μα τι θαυμαστή είναι η αλυσίδα της επικονίασης!

**17:00 ΠΟΙΟΣ ΗΤΟΝ Ο ΦΟΝΕΥΣ ΤΟΥ ΑΔΕΛΦΟΥ ΜΟΥ (Ε) Κ8 W *Υπότιτλοι για K/κωφούς και βαρήκοους θεατές***

**Μίνι σειρά μυθοπλασίας, παραγωγής 2021**

**Επεισόδιο 3ο.** Η Ντεμέτ πληροφορεί τη Ναζιλέ πού μπορεί να βρει τον Κιαμήλ. Έτσι, εκείνη θα πάει στον χώρο των Σεΐχηδων και θα τον συναντήσει. Εκεί θα του αποκαλύψει την αλήθεια. Ότι ο πατέρας της την πάντρεψε με το ζόρι και ότι ποτέ δεν τον αρνήθηκε. Ο Κιαμήλ, από τη μεριά του, θα της εξομολογηθεί το μυστικό που τον βασανίζει. Πήρε εκδίκηση για τον αδελφό της, σκοτώνοντας τον φονιά του. Βέβαια, δεν ξέρει ποιον πραγματικά έχει σκοτώσει. Τελικά, οι δύο νέοι αποφασίζουν να φύγουν μαζί την άλλη ημέρα.

Ο Αχμέτ, ανακρίνοντας τον Χαραλαμπή, ανακαλύπτει ότι γνωρίζει τον φονιά του Χρηστάκη. Τον στέλνει στην Κωνσταντινούπολη, με σκοπό να του τον υποδείξει. Όμως, ο πονηρός Χαραλαμπής έχει άλλα σχέδια. Δωροδοκεί τον φύλακά του, με σκοπό να δραπετεύσει. Και θα το καταφέρει! Έτσι, οι προσπάθειες του Αχμέτ και του Μιχαήλου θα πάνε, τελικά, χαμένες.

Η Μητέρα και η Βαλινδέ φέρνουν πάλι την Τσιγγάνα, προσπαθώντας, αυτή τη φορά, να τους υποδείξει τον φονιά. Η Τσιγγάνα, με τα τερτίπια της, φτάνει κοντά στην τρομερή αλήθεια…

**Επεισόδιο 4ο (τελευταίο).** Ο Γιωργής μαθαίνει ότι ο Αχμέτ βρίσκεται πολύ κοντά στην ανακάλυψη του φονιά του Χρηστάκη και έρχεται να ενημερώσει τη μητέρα του. Εκείνη με τη Βαλινδέ πηγαίνουν στην αστυνομία για να δουν αυτόν που έχει συλλάβει. Μαθαίνουν, όμως, ότι ο συλληφθείς έχει καταφέρει να δραπετεύσει. Όμως, ο Αχμέτ έχει βρεθεί πάλι στα ίχνη του και ψάχνει να τον βρει. Θα αποτύχει, γιατί ο Χαραλαμπής ξεφεύγει πάλι κι είναι έτοιμος να φύγει από την Κωνσταντινούπολη.

Τη φυγή τους σχεδιάζουν και ο Κιαμήλ με τη Ναζιλέ, χωρίς να ξέρουν ότι ο άντρας της παρακολουθεί τις κινήσεις τους. Η μοίρα θα χαλάσει τα σχέδια όλων και θα οδηγήσει σε μια απρόσμενη κάθαρση. Το μυστήριο τελικά λύνεται, όταν ο Κιαμήλης αφηγείται στον Γιωργή ότι σκότωσε, επιτέλους, τον βρυκόλακα που δεν τον άφηνε να ησυχάσει. Σαν βρυκόλακα έβλεπε, πάντα, τον Χαραλαμπή, πιστεύοντας ότι αυτόν είχε σκοτώσει. Ο Γιωργής καταλαβαίνει ότι ο ταχυδρόμος τον οποίο σκότωσε, αρχικά, ο Κιαμήλ δεν ήταν ο Χαραλαμπής αλλά ο Χρηστάκης, που τον είχε αντικαταστήσει εκείνες τις ημέρες στη δουλειά. Τον Χαραλαμπή, τον πραγματικό ένοχο, τον σκότωσε τη δεύτερη φορά. Η αποκάλυψη είναι τρομερή και ο Κιαμήλης χάνει τα λογικά του. Παρακαλεί τον Γιωργή να μην το πει στη μητέρα του.

Οι εξελίξεις, μετά την αποκάλυψη της αλήθειας, είναι απρόσμενες και συγκλονιστικές.

**19:00 ΜΟΥΣΙΚΟ ΠΡΟΓΡΑΜΜΑ**

**21:00 ΞΕΝΗ ΤΑΙΝΙΑ: «Η ΡΕΪΤΣΕΛ ΠΑΝΤΡΕΥΕΤΑΙ»**

**23:00 ΞΕΝΗ ΣΕΙΡΑ: «ΓΙΑ ΟΛΑ ΟΣΑ ΕΧΕΙΣ ΚΑΝΕΙ»**

**01:00 ΕΛΛΗΝΙΚΗ ΣΕΙΡΑ: «Η ΕΞΑΦΑΝΙΣΗ ΤΟΥ ΤΖΩΝ ΑΥΛΑΚΙΩΤΗ» (Ε) Κ12 W**

**Κατασκοπική-αστυνομική σειρά μυστηρίου 18 επεισοδίων, διασκευή του μυθιστορήματος του Γιάννη Μαρή, παραγωγής 1985**

**Eπεισόδιο** **6ο.** Ο Μπεράχα, αδελφός της Βαλεντίνης, ανακρίνει τη Χάιδω για την επίσκεψη του Ανέστη, ενώ η Βαλεντίνη απολύει τον κηπουρό, πιστεύοντας πως την κατασκοπεύει.

Ο Ανέστης συναντά τον Λουκά, παλιό αστυνόμο και φίλο του πατέρα του και του ζητεί να τον βοηθήσει για την υπόθεση της εξαφάνισης του Αυλακιώτη.

Στο μεταξύ, οι γερμανικές υπηρεσίες ψάχνουν κι αυτές για τον Αυλακιώτη, ενώ ο Ντίντριχ προσπαθεί να κερδίσει την εμπιστοσύνη της Βαλεντίνης.

Ταυτόχρονα, η ίδια θυμάται το παρελθόν. Ο Τζων Αυλακιώτης σκέφτεται να στείλει μήνυμα στη Βαλεντίνη, για να μην ανησυχεί και στέλνει τη Μάγδα να αποπροσανατολίσει τις γερμανικές υπηρεσίες.

**Eπεισόδιο** **7ο.** Ο Ανέστης συναντιέται με τον Ράμογλου και συζητούν για το παρελθόν του Αυλακιώτη.

Στο μεταξύ, η Ασφάλεια τρομοκρατεί τον υπαστυνόμο Λουκά, για να πάψει να ασχολείται με την υπόθεση Αυλακιώτη κι αυτός με τη σειρά του, συνιστά στον Ανέστη να είναι προσεκτικός, για να μη βρεθεί μπερδεμένος.

Η Βαλεντίνη επισκέπτεται τον Άγγλο επιτετραμμένο και του ζητεί, σαν παλιά συνεργάτις, να της εξηγήσει τι κρύβεται πίσω απ’ όλα αυτά τα τεχνάσματα.

Το ίδιο βράδυ ο Μπεράχα μπαίνει από μυστικό πέρασμα στο σπίτι του Αυλακιώτη, για να μάθει την ταυτότητα του νυχτερινού επισκέπτη της Βαλεντίνης. Στη συνέχεια, επισκέπτεται τον Αυλακιώτη και τον πληροφορεί σχετικά με τις κινήσεις της.

Ο Αυλακιώτης του δίνει επιστολή να της παραδώσει, στην οποία αποκαλύπτει πως είναι ζωντανός.

**-------------------------------**

**ΝΥΧΤΕΡΙΝΕΣ ΕΠΑΝΑΛΗΨΕΙΣ**

**--------------------------------------**

**02:30 ΠΟΙΟΣ ΗΤΟΝ Ο ΦΟΝΕΥΣ ΤΟΥ ΑΔΕΛΦΟΥ ΜΟΥ (Ε) ημέρας**

**04:30 ΑΝΑΖΗΤΩΝΤΑΣ ΤΗ ΒΕΡΕΝΙΚΗ (Ε) ημέρας – Επεισόδιο 5ο**

**05:00 ΠΡΩΤΕΣ ΥΛΕΣ (Ε) ημέρας**

**Επίσης, η ζώνη των 19:00 από Δευτέρα 7/10/2024 έχει ως εξής:**

**ΔΕΥΤΕΡΑ 7/10/2024, στις 19.00: ΕΛΛΗΝΩΝ ΔΡΩΜΕΝΑ – Ζ΄ ΚΥΚΛΟΣ (Ε) Κ8 W**

**Ωριαία εκπομπή, παραγωγής ΕΡΤ3 2020**

Τα **«Ελλήνων Δρώμενα»** ταξιδεύουν, καταγράφουν και παρουσιάζουν τις διαχρονικές πολιτισμικές εκφράσεις ανθρώπων και τόπων.

Το ταξίδι, η μουσική, ο μύθος, ο χορός, ο κόσμος. Αυτός είναι ο προορισμός της εκπομπής.

Στο ταξίδι της από την Κρήτη έως τον Έβρο και από το Ιόνιο έως το Αιγαίο, η εκπομπή παρουσιάζει μία πανδαισία εθνογραφικής, ανθρωπολογικής και μουσικής έκφρασης. Αυθεντικές δημιουργίες ανθρώπων και τόπων.

Ο φακός της εκπομπής ερευνά και αποκαλύπτει το μωσαϊκό του δημιουργικού παρόντος και του διαχρονικού πολιτισμικού γίγνεσθαι της χώρας μας, με μία επιλογή προσώπων-πρωταγωνιστών, γεγονότων και τόπων, έτσι ώστε να αναδεικνύεται και να συμπληρώνεται μία ζωντανή ανθολογία. Με μουσική, με ιστορίες και με εικόνες…

Ο άνθρωπος, η ζωή και η φωνή του σε πρώτο πρόσωπο, οι ήχοι, οι εικόνες, τα ήθη και οι συμπεριφορές, το ταξίδι των ρυθμών, η ιστορία του χορού «γραμμένη βήμα-βήμα», τα πανηγυρικά δρώμενα και κάθε ανθρώπου έργο, φιλμαρισμένα στον φυσικό και κοινωνικό χώρο δράσης τους, την ώρα της αυθεντικής εκτέλεσής τους -και όχι με μία ψεύτικη αναπαράσταση-, καθορίζουν, δημιουργούν τη μορφή, το ύφος και χαρακτηρίζουν την εκπομπή που παρουσιάζει ανόθευτα τη σύνδεση μουσικής, ανθρώπων και τόπων.

**«Αμοργός - Γιακουμής Γαβράς»**

Το ταξίδι της εκπομπής **«Ελλήνων Δρώμενα»** αρχίζει με την ξεχωριστή ιστορία ενός νέου μουσικού και ενός μοναδικού νησιού.

Με την ιδιαίτερη βιογραφία του βιολιστή **Γιακουμή Γαβρά** στην υπέροχη **Αμοργό!**

Η εκπομπή προτείνει στο ευρύ κοινό έναν νέο βιολιστή με ξεχωριστό ταλέντο στην τέχνη του, τον Γιακουμή Γαβρά. Έναν εξαιρετικό δεξιοτέχνη, που στο βιολί του καθρεφτίζει την απαράμιλλη μουσικοχορευτική υπόσταση της Αμοργού.

Ο Γιακουμής Γαβράς μάς ξεναγεί στους τόπους και στους ανθρώπους της Αμοργού, αποκαλύπτοντας στον φακό της εκπομπής τη βιωματική επαφή του, τόσο με τους ανθρώπους της μουσικής του τέχνης όσο και με την παράλληλη αγροτική του δραστηριότητα στον κύκλο του χρόνου, που είναι άρρηκτα συνδεδεμένη με την επιλογή του για μόνιμη διαμονή στο νησί του.

Ο Γιακουμής Γαβράς, ως ξεναγός και ερμηνευτής της μουσικοχορευτικής ανθολογίας της Αμοργού, μας παρουσιάζει αποκαλυπτικά τα ξεχωριστά ιδιώματα των επιμέρους τόπων και των ανθρώπων του νησιού, επισκεπτόμενος τους συναδέλφους και δασκάλους του μουσικούς και «συνδιαλεγόμενος» μουσικά μαζί τους. Μέσω της μουσικής μάς μεταφέρει παραστατικά σε χρόνους, εποχές, ήθη και συμπεριφορές άγνωστες στο ευρύ κοινό επισκεπτών της Αμοργού. Στις εποχές που μεσουρανούσαν οι ένδοξοι συνάδελφοί του βιολιστές, ο Μ. Σκοπελίτης, ο Ν. Στεφανόπουλος και ο Γ. Νομικός – Καζαντζίδης.

Ο φακός της εκπομπής εισχωρεί και καταγράφει την συνήθως αθέατη δράση της καθημερινότητας του Γιακουμή Γαβρά, εμφανίζοντας μια πολύπλευρη επενέργεια γύρω από τα ουσιώδη ζητήματα της ζωής του και της αγροτικής οικονομίας των νησιών του Αιγαίου, όπως είναι οι καλλιέργειες, τα αλωνίσματα, η κτηνοτροφική παραγωγή κ.ά.

**Σκηνοθεσία-έρευνα-σενάριο:** Αντώνης Τσάβαλος **Φωτογραφία:** Κώστας Ματίκας
**Μοντάζ:** Άλκης Αντωνίου
**Οργάνωση παραγωγής:** Μαρία Τσαντέ

**ΤΡΙΤΗ 8/10/2024, στις 19.00: ΕΛΛΗΝΩΝ ΔΡΩΜΕΝΑ – Ζ΄ ΚΥΚΛΟΣ (Ε) Κ8 W**

**Ωριαία εκπομπή, παραγωγής ΕΡΤ3 2020**

**«Θανάσης Σκορδαλός - Της λύρας μου οι φίλοι»**

Η εκπομπή «Ελλήνων Δρώμενα» εισβάλλει στους δρόμους της ένδοξης εποχής, που δημιούργησε σπουδαίες μορφές της μουσικής τέχνης και καθόρισε την ιστορική μουσική συνέχεια της Κρήτης, για να μας παρουσιάσει τη ζωή και την τέχνη ενός κορυφαίου λυράρη: του **Θανάση Σκορδαλού.**

Επιδέξιος λυράρης αξεπέραστης καλλιτεχνικής υπόστασης, συνθέτης και στιχουργός µε δεκάδες επιτυχίες που κατέκλυσαν τη μουσικοχορευτική ταυτότητα της Κρήτης, ο Θανάσης Σκορδαλός άνοιξε νέους δρόμους στη μουσική έκφραση και στο λαϊκό κρητικό ιδίωμα και επηρέασε καθοριστικά στη συνέχεια το σύνολο των δημιουργών του νησιού.

Η εβδομηντάχρονη μουσική του πορεία υπέγραψε ανεξίτηλα και καθόρισε την εξέλιξη της κρητικής μουσικής.

Για πολλούς Κρητικούς το όνομά του είναι το συνώνυμο της λύρας, καθώς μαζί της αναδείχτηκε ως ένας από τους σημαντικότερους συντελεστές της κρητικής μουσικής κατά τη διάρκεια του 20ού αιώνα και αναδείχτηκε σε θρύλο στη διάρκεια της ζωής του!

Οι δοξαριές της λύρας του ήταν ιδανικές για τον μερακλή χορευτή, έδιναν «φτερά» στα πόδια του και ο χορευτής αντιστοίχως πλούτιζε τη μουσική του, αλληλοεπιδρώντας δημιουργικά. Οι νότες, οι παύσεις, τα δάχτυλα του χεριού του που «έπεφταν» στις χορδές με έναν ιδιαίτερο τρόπο, ο ρυθμός, το μέτρο, η μελωδία, η χρήση του δοξαριού, ο τρόπος που κρατούσε όρθια τη λύρα, η στάση του σώματος, ήταν όλα μελετημένα και δημιουργημένα από το μουσικό του πνεύμα.
Στην Κρήτη σήμερα δεν μπορεί να γίνει γλέντι, όπου οι τραγουδιστές-μαντιναδαλόγοι ή χορευτές, να μην παίζουν και να μην τραγουδούν συνθέσεις του. Η αγάπη των πολυάριθμων θαυμαστών του φτάνει πολλές φορές στα όρια του φανατισμού.

Ο φακός της εκπομπής περιηγήθηκε στους τόπους και στους ανθρώπους που έζησαν και συμμετείχαν στις δημιουργίες του και αποτύπωσε παραστατικά από τους φίλους της λύρας του, τους γλεντιστές του, τη ζωή και το έργο του στα ανεπανάληπτα κρητικά γλέντια.

Επισκέφτηκε τον γενέθλιο τόπο του, το Σπήλι, όπου ενέπνευσε μεγάλο μέρος από το έργο του και το χωριό Κορφές, από το οποίο άντλησε πολλές από τις πασίγνωστες μαντινάδες του στις παρέες των φίλων του.

Για τον Θανάση Σκορδαλό μάς μιλούν οι φίλοι του γλεντιστές, αποκαλύπτοντας άγνωστες πτυχές της ζωής του, και μας ερμηνεύουν τις μουσικές του δημιουργίες οι μουσικοί: **Στέφανος Μεσσαριτάκης, Αντώνης Φραγκιαδάκης, Μιχάλης Φραγκιαδάκης, Αλέξανδρος Παπαδάκης, Γιάννης Τσουρδαλάκης, Νεκτάριος Σαμόλης, Στέλιος Βασιλάκης, Κώστας Κακουδάκης** και **Κώστας Σκουλάς** κ.ά.

**Σκηνοθεσία-έρευνα-σενάριο:** Αντώνης Τσάβαλος **Φωτογραφία:** Γιώργος Χρυσαφάκης, Γιάννης Φώτου
**Μοντάζ:** Άλκης Αντωνίου, Γιώργος Πατεράκης, Μιχάλης Παπαδάκης
**Ηχοληψία:** Γιάννης Καραμήτρος, Θάνος Πέτρου
**Οργάνωση παραγωγής:** Μαρία Τσαντέ

**ΤΕΤΑΡΤΗ 9/10/2024, στις 19.00: ΕΛΛΗΝΩΝ ΔΡΩΜΕΝΑ – Ζ΄ ΚΥΚΛΟΣ (Ε) Κ8 W**

**Ωριαία εκπομπή, παραγωγής ΕΡΤ3 2020**

**«Βασίλης Κώστας - Από την Ήπειρο στον κόσμο»**

Η εκπομπή «Ελλήνων Δρώμενα» ταξιδεύει στην **Ήπειρο,** για να συναντήσει στον τόπο καταγωγής του έναν διεθνώς καταξιωμένο μουσικό, τον **Βασίλη Κώστα.** Έναν δεξιοτέχνη του λαούτου, που στο ξεκίνημα της καριέρας του έχει κατακτήσει ήδη τη διεθνή μουσική σκηνή με το μοναδικό του ταλέντο και το δημιουργικό πάθος του.

Ο Βασίλης Κώστας με πηγή για την έμπνευσή του τον γενέθλιο τόπο του, μας «επανασυστήνει» το λαούτο, ένα μουσικό όργανο που στα χέρια του απέκτησε μια νέα αναγεννημένη ταυτότητα, η οποία αναγνωρίζεται πλέον στην παγκόσμια σύγχρονη μουσική κοινότητα. Οι ερμηνείες του καθηλώνουν πλέον το κοινό του στη διεθνή παρουσία του, καθώς συναντούν δημιουργικά τα διαφορετικά είδη μουσικής στα διευρυμένα παγκόσμια όριά της.

Η καινοτόμος προσέγγιση του Βασίλη Κώστα και το πάθος του για την αναγέννηση του λαούτου, βασίζεται στη μελέτη της μουσικής της Hπείρου και κυρίως στα μουσικά χαρακτηριστικά του Πέτρο – Λούκα Χαλκιά και του Κίτσιου Χαρισιάδη, επανατοποθετώντας εκείνος σήμερα την προσωπική του αυτοσχεδιαστική τροποποίηση και αντλώντας ως πρώτη ύλη, τις μουσικές του ρίζες προσθετικά με τα προσωπικά του βιώματα.

Στην παγκοσμιοποιημένη μουσική του πορεία και στις μουσικές του συνεργασίες, καταφέρνει με τους αυτοσχεδιασμούς του να συμπυκνώσει το σύμπαν των πανηγυριών και τους μουσικούς διαλόγους των παραδοσιακών οργανοπαιχτών, στα περιβόητα μοιρολόγια της Ηπείρου.

Στον φακό της εκπομπής ερμηνεύει αυτούς τους μουσικούς δρόμους, στον τόπο όπου γεννήθηκαν, με τον εξέχοντα μουσικό **Πέτρο – Λούκα Χαλκιά.** Και μας μιλούν και οι δύο γι’ αυτήν την έξοχη καλλιτεχνική τους συνάντηση, όπου ορμώμενοι αμφότεροι από το Πωγώνι της Ηπείρου, κατέκτησαν τον κόσμο της μουσικής.

Στην ξεχωριστή αυτή σύμπραξη συμμετέχουν αυτοσχεδιαστικά οι μουσικοί, **Κώστας Κωσταγιώργος** (βιολί), **Θανάσης** Βόλλας (λαούτο), **Πέτρος Παπαγεωργίου** (κρουστά) και ο **Ανδρέας Νιάρχος** (φλογέρα).

Ο Βασίλης Κώστας μάς ξεναγεί παράλληλα στους τόπους και στους ανθρώπους, που του μεταβίβασαν στο ξεκίνημα της ζωής του τα ερεθίσματα και τη μουσική του γνώση. Συναντάει τους δικούς του μουσικούς συγγενείς και τους δασκάλους του και μας παρουσιάζει ερμηνεύοντας παραστατικά κάθε μουσικό στοιχείο που κληρονόμησε από χωριό σε χωριό της Ηπείρου, για να το οδηγήσει στο Berklee College of Music της Βοστόνης, στο πρόγραμμα του Global Jazz Institute και σε πολλές μουσικές σκηνές της παγκόσμιας εναλλακτικής jazz, συστήνοντας την ηπειρώτικη μουσική στο διεθνές ακροατήριο…

**Σκηνοθεσία-έρευνα-σενάριο:** Αντώνης Τσάβαλος **Φωτογραφία:** Γιώργος Χρυσαφάκης, Γιάννης Φώτου
**Μοντάζ:** Άλκης Αντωνίου, Γιώργος Πατεράκης, Μιχάλης Παπαδάκης
**Ηχοληψία:** Γιάννης Καραμήτρος, Θάνος Πέτρου
**Οργάνωση παραγωγής:** Μαρία Τσαντέ

**ΠΕΜΠΤΗ 10/10/2024, στις 19.00: ΕΛΛΗΝΩΝ ΔΡΩΜΕΝΑ – Ζ΄ ΚΥΚΛΟΣ (Ε) Κ8 W**

**Ωριαία εκπομπή, παραγωγής ΕΡΤ3 2020**

**«Σωκράτης Σινόπουλος»**

Ο **Σωκράτης Σινόπουλος** εκφράζει με τον πληρέστερο τρόπο τη συνάντηση των παραδόσεων με τη σύγχρονη δημιουργική μουσική πραγματικότητα της χώρας μας. Είναι ένας μουσικός, που βηματίζοντας στη ροή των δημιουργικών του χρόνων και συμμετέχοντας με τη λύρα του σε δεκάδες σχηματισμούς από το σύνολο της ελληνικής επικράτειας, διαμόρφωσε και αποκρυστάλλωσε το προσωπικό του μουσικό ύφος και ήθος, κατακτώντας περίοπτη θέση στη νέα μουσική εποχή.

Στα χέρια του η πολίτικη λύρα, ένα όργανο με βαθιά και ευρεία ιστορία, αναγεννήθηκε. Μέσα από την ελάχιστη έως μηδαμινή παρουσία της στα νεότερα χρόνια, έφτασε να πρωταγωνιστεί με μια νέα μουσική ταυτότητα, με νέα ηχοχρώματα, να συνοδεύει και να μετασχηματίζει στοιχεία της ελληνικής παράδοσης, με το προσωπικό του ύφος, σε μουσικές συνέργειες παγκόσμιου βεληνεκούς.

Οι αρχαίοι και νέοι μαζί ήχοι των χορδών του Σωκράτη Σινόπουλου, δονούν την ίδια την Ιστορία… διαπερνώντας αφηγηματικά τόπους και χρόνους.

Η ανοιχτή ματιά του στις σύγχρονες προσεγγίσεις των μουσικών παραδόσεων, που για πολλά χρόνια εργάστηκε με αφοσίωση στην έρευνά τους και στην καταγραφή τους, εμφανίζει τα αποτελέσματά της στο δημιουργικό του έργο και στο προσωπικό του ύφος. Οι δρόμοι από τον πολίτικο λυγμό της λύρας του έως τις φωνές και τους κραδασμούς της Δύσης περιπλέκονται αριστοτεχνικά, δημιουργώντας διαδρομές και ιστορικές αλληλουχίες με διευρυμένα συναισθήματα και εναγκαλισμούς στους μουσικούς τόπους.

Ο Σωκράτης Σινόπουλος αφηγείται στον φακό της εκπομπής τη βιογραφική του πορεία και μας αποκαλύπτει τη διαδικασία της προσωπικής του δημιουργικής διαδικασίας.

Μας ερμηνεύει στοιχεία από το σύνολο του έργου του, όπου αναδεικνύει τις ιδιαίτερες εκφραστικές όψεις της πολίτικης λύρας του, συμπράττοντας με τους συναδέλφους λυράρηδες, **Στρατή Ψαραδέλλη, Χρυσάνθη Γκίκα** και **Δημοσθένη Καραχριστοδούλου.**

Μας ερμηνεύει, επίσης, τη νεότερη αναγνωρισμένη διεθνώς μουσική του παραγωγή, συνεργώντας στο μουσικό του σχήμα **Metamodal** με τους **Γιάννη Κυριμκυρίδη** (πιάνο), **Δημήτρη Τσεκούρα** (μπάσο), **Δημήτρη Εμμανουήλ** (τύμπανα).

Ενώ η φωνή της **Κατερίνας Παπαδοπούλου** αναδεικνύει την άμεση σχέση της «ψυχογενούς» συγγένειας των «φωνητικών» χορδών της λύρας με την τραγουδιστική της έκφραση.

**Σκηνοθεσία-έρευνα-σενάριο:** Αντώνης Τσάβαλος **Φωτογραφία:** Γιώργος Χρυσαφάκης, Γιάννης Φώτου
**Μοντάζ:** Άλκης Αντωνίου, Γιώργος Πατεράκης, Μιχάλης Παπαδάκης
**Ηχοληψία:** Γιάννης Καραμήτρος, Θάνος Πέτρου
**Οργάνωση παραγωγής:** Μαρία Τσαντέ

**ΠΑΡΑΣΚΕΥΗ 11/10/2024, στις 19.00: ΕΛΛΗΝΩΝ ΔΡΩΜΕΝΑ – Ζ΄ ΚΥΚΛΟΣ (Ε) Κ8 W**

**Ωριαία εκπομπή, παραγωγής ΕΡΤ3 2020**

**«Μάνος Αχαλινωτόπουλος»**

Ο **Μάνος Αχαλινωτόπουλος** είναι ένα από τα σημαντικότερα πρόσωπα της μουσικής στη χώρα μας.

Η μακροχρόνια θητεία του στην τέχνη του λαϊκού κλαρίνου τον έχει καταξιώσει ως έναν από τους σπάνιους δεξιοτέχνες και η δημιουργική του διάσταση τον οδήγησε να κατακτήσει τον μουσικό κόσμο σε όλες του τις εκτάσεις.

Από την Ανατολή, με τις πηγές συγγένειας του λαϊκού κλαρίνου, έως τη Δύση, όπου το όργανο αυτό έλκει και την καταγωγή του.

Από τη βαθιά ελληνική και βαλκανική παράδοση έως τα βάθη της Ανατολής και τα πέρατα της Δύσης, όπου συνεργάστηκε με μορφές της παγκόσμιας jazz μουσικής σκηνής.

Συνθέτης και εκτελεστής μεγάλης παραγωγής μουσικού έργου, συνεργαζόμενος με πολυπληθείς δημιουργούς, εισήγαγε το κλαρίνο στις σύγχρονες ορχήστρες με ερμηνείες από τον κόσμο της κλασικής, της παραδοσιακής και της σύγχρονης μουσικής αναζήτησης.

Η πορεία του, ωριμάζοντας δημιουργικά, διαφοροποιείται και εξελίσσεται. Εκτός από τις αμιγείς λαϊκές και παραδοσιακές μουσικές εκφράσεις του, συνεργαζόμενος με μουσικούς κυριολεκτικά απ’ όλο τον κόσμο, συνθέτει μουσική, ερευνώντας ζητήματα που αφορούν στη σύγχρονη μουσική δημιουργία, στη σύγχρονη σύνθεση και στον αυτοσχεδιασμό, στις μουσικές προφορικότητες και στις μουσικές «τροπικότητες» στην έκφραση του κλαρίνου στο σύγχρονο γίγνεσθαι.

Στην κάθε αναζήτησή του συσχετίζει, προσπαθώντας να φωτίζει δημιουργικά, τόσο τις αλληλεπιδράσεις με τους γειτονικούς μουσικούς πολιτισμούς σε μια νέα διευρυμένη μουσικά κοινότητα όσο και τη σχέση του κλαρίνου με τα προγενέστερα γηγενή πνευστά (ζουρνάς, γκάιντα, φλογέρα) που πορεύτηκαν στην ιστορία της μουσικής.

Στον φακό της εκπομπής, ο Μάνος Αχαλινωτόπουλος, ξεδιπλώνει ένα μουσικό ταξίδι σαράντα ετών στις πολλαπλές όψεις της μουσικής δημιουργίας του και μας μεταφέρει παραστατικά στη βιογραφική του διαδρομή, φωτίζοντας τους παράλληλους δρόμους της ερμηνευτικής παράδοσης του κλαρίνου, που είναι πολυποίκιλοι και ιστορικά συνδυασμένοι με βαθιά χαραγμένες μνήμες.

**Σκηνοθεσία-έρευνα-σενάριο:** Αντώνης Τσάβαλος **Φωτογραφία:** Γιώργος Χρυσαφάκης, Γιάννης Φώτου
**Μοντάζ:** Άλκης Αντωνίου, Γιώργος Πατεράκης, Μιχάλης Παπαδάκης
**Ηχοληψία:** Γιάννης Καραμήτρος, Θάνος Πέτρου
**Οργάνωση παραγωγής:** Μαρία Τσαντέ